DA Den Europæiske Unions Tidende CE 84/329

(2004/C 84 E/0387)

SKRIFTLIG FORESPØRGSEL E-0184/04

af Avril Doyle (PPE-DE) til Kommissionen

(29. januar 2004)

Om: Eircoms telefonabonnementspriser i Irland

Eircom dominerer det irske fastnettelefonmarked, og Irlands takst på 22,50 EUR for et telefonabonnement er EUs højeste.

Kan Kommissionen i betragtning af dette kommentere ComRegs (Irlands telekommunikationsregulator) beslutning om at godkende en stigning i prisen for telefonabonnementerne fra den 4. februar 2004, som vil medføre, at en fastnettelefonlinje hos Eircom vil koste lige under 24 euro?

Kan Kommissionen udtale sig om hvilken indflydelse dette vil have på det indre markeds konkurrence?

Svar afgivet på Kommissionens vegne af Mario Monti

(8. marts 2004)

I henholdt til artikel 10 i traktaten om oprettelse af Den Europæiske Union kan ComReg ikke godkende dominerende virksomheders takster i strid med EF-traktatens artikel 82, f.eks. for høje takster. Hvad angår Eircoms planlagte forhøjelse af prisen for telefonabonnementer, forstår Kommissionen, at dette indgår i processen med at skabe overensstemmelse mellem denne pris og de underliggende omkostninger. Denne proces kaldes »takstudligning« (1). Processen består på den ene side af lavere brugstakster og på den anden side højere faste priser, f.eks. for abonnementet, hvilket afspejler ændringen i de forholdsmæssige udgifter ved de relevante elementer i digitaliserede kommunikationsnet. På grund af det prisloft, som ComReg havde fastsat, sænkede Eircom hvert år sine regulerede detailtakster med et beløb, der i gennemsnit svarede til forbrugerprisindekset minus 8 %. Fra 2004 tillader ComReg ikke længere Eircom at øge sine regulerede takster med mere end forbrugerprisindekset. Under sådanne omstændigheder kan ComReg ikke siges at have godkendt takster, der er i strid med EF-traktatens konkurrencebestemmelser. Der skal også tages hensyn til, at nye markedsdeltagere kun vil investere i en alternativ adgangsinfrastruktur, hvis Eircom's detailpriser giver dem en tilstrækkelig margen på udgifterne til at oprette en sådan infrastruktur.

I henhold til de nye EU-reguleringsrammer for elektronisk kommunikation vil ComReg i de kommende måneder blandt andet undersøge markedet for adgang til det offentlige telefonnet fra en fast forbindelse for kunder, der er bosiddende i Irland. I denne sammenhæng vil man undersøge Eircom's markedsstilling og vurdere de mulige konsekvenser ved virksomhedens prisstrategi for konkurrencen og afhængigt af resultatet foreslå løsninger. ComReg vil efter artikel 7 i direktiv 2002/21/EF (2) indberette sin vurdering med eventuelle løsningsforslag til Kommissionen, som vil få mulighed for at afgive bemærkninger.

(1) Se betragtning 20 i direktiv 96/19/EF af 13. marts 1996 om ændring af direktiv 90/388/EØF for så vidt angår gennemførelse af liberaliseringen af markederne for teletjenester, EFT L 74 af 22.3.1996, s.13. Selv om dette direktiv er bortfaldet og er blevet erstattet af direktiv 2002/77/EF af 16. september 2002, EFT L 249 af 17.9.2002, forklarer betragtningen Kommissionens indstilling til takstudligning.

(2) Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (rammedirektivet), EFT L 108 af 24.4.2002.